SET ปิดเช้าพุ่งกระฉูด 31 จุด หลัง “ไบเดน” ขึ้นแท่นปธน.สหรัฐฯคนใหม่ บ่ายเสี่ยงเจอขายทำกำไร
SET ปิดเช้าพุ่งกระฉูด 31 จุด หลัง "ไบเดน" ขึ้นแท่นปธน.สหรัฐฯคนใหม่ บ่ายเสี่ยงเจอขายทำกำไร โดยดัชนีช่วงเช้าปิดที่ระดับ 1,291.07 จุด บวก 30.99 จุด หรือ 2.46% มูลค่าการซื้อขาย 4.58 หมื่นล้านบาท
9 พ.ย. 2563

สื่อข่าวรายงานว่า ดัชนีช่วงเช้าปิดที่ระดับ 1,291.07 จุด บวก 30.99 จุด หรือ 2.46% มูลค่าการซื้อขาย 4.58 หมื่นล้านบาท 
10 หุ้นดันดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวขึ้นแรงเป็นไปในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนบวกกัน ตอบรับผลการเลือกตั้งประธานาธิบดีสหรัฐที่นายโจ ไบเดน ชนะการเลือกตั้งอย่างไม่เป็นทางการแล้ว ทำให้มีความคาดหวังในนโยบายของ”ไบเดน”ที่นโยบายต่าง ๆ ไม่แข็งกร้าว และคาดหวังมาตรการกระตุ้นเศรษฐกิจสหรัฐจะออกมา อีกทั้งสงครามการค้าก็อ่อนลงด้วย
อย่างไรก็ดี ตลาดบ้านเรามองว่าแรงซื้อน่าจะมาจากนักลงทุนสถาบันมากว่าต่างชาติ เพราะเศรษฐกิจไทยยังฟื้นตัวช้า อย่างท่องเที่ยวก็ยังไม่เห็นการฟื้นตัว อีกทั้งผลประกอบการของบริษัทจดทะเบียนที่ออกมาก็ฟื้นตัวเป็นกลุ่ม ๆ ซึ่งยังต้องติดตามการทยอยประกาศผลประกอบการเป็นหลักต่อไป และติดตามตัวเลขเศรษฐกิจของแต่ละประเทศ
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯเริ่มมี upside จำกัดแล้ว โดยเมื่อดัชนีฯขึ้นทดสอบใกล้บริเวณแนวต้าน 1,300 จุด ก็อาจเผชิญแรงขายทำกำไรออกมา ส่วนแนวรับให้ไว้ที่ 1,270-1,280 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TASCO  มูลค่าการซื้อขาย    3,251.52 ล้านบาท  ปิดที่  18.20 บาท  เพิ่มขึ้น  1.90 บาท
KBANK  มูลค่าการซื้อขาย    1,796.54 ล้านบาท  ปิดที่  81.00 บาท  เพิ่มขึ้น  0.75 บาท
PTT    มูลค่าการซื้อขาย    1,792.34 ล้านบาท  ปิดที่  35.00 บาท  เพิ่มขึ้น  1.00 บาท
SCC    มูลค่าการซื้อขาย    1,565.68 ล้านบาท  ปิดที่ 363.00 บาท  เพิ่มขึ้น 13.00 บาท
ADVANC มูลค่าการซื้อขาย    1,405.99 ล้านบาท  ปิดที่ 179.00 บาท  เพิ่มขึ้น  5.00 บาท